
         AVIZ

asupra proiectului de Lege privind sprijinirea localitaţilor
 aflate pe traseul drumurilor naţionale pentru iluminat public


În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind sprijinirea localitaţilor aflate pe traseul drumurilor naţionale pentru iluminat public, trimisă cu adresa nr. Pl.x 32 din 12 februarie2007, înregistrată sub nr. 31/93 din  12 februarie 2007. 

Senatul, în calitate de primă Cameră sesizată, a adoptat acest proiect de lege în şedinţa din 6 februarie 2007.


Camera Deputaţilor este Cameră decizională.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege, menţionat mai sus, în şedinţa din 21 februarie 2007.  
Membrii comisiei au examinat iniţiativa legislativă supusă avizării, expunerea de motive, avizul favorabil, cu observaţii şi propuneri, al Consiliului Legislativ, transmis cu adresa nr.1223/11.09.2006, precum şi punctul de vedere al Guvernului, prin care acesta nu susţine adoptarea iniţiativei legislative, transmis cu adresa nr. 3180 din 23.10.2006.
Cu prilejul dezbaterilor, membrii Comisiei au constatat că, potrivit Hotărârii Guvernului nr. 627/2000 privind reorganizarea Companiei Naţionale de Electricitate- S.A., cu modificările ulterioare, prima dintre companiile, la care face referire iniţiativa legislativă, s-a reorganizat, prin divizare, înfiinţându-se patru agenţi economici ce îşi desfăşoară activitatea în domeniul producerii, transportului şi a distribuţiei de energie. În conformitate cu prevederile Legii nr. 571 privind Codul Fiscal, cu modificările şi completările ulterioare, cheltuielile sunt recunoscute numai dacă sunt efectuate în scopul realizării veniturilor care reprezintă obiectul de activitate al agentului economic respectiv. Iar, statul român poate dispune numai asupra dividendelor obţinute conform cotei de participare a statului român la capitalul social al agenţilor economici menţionaţi. 

Membrii Comisiei au notat şi faptul că sectoarele de drum care fac obiectul iniţiativei legislative nu sunt în administrarea Companiei Naţionale de Autostrăzi şi Drumuri Naţionale din România. 
Totodată, s-a subliniat că la data de 21 martie 2007 va intra în vigoare Legea serviciului de iluminat public nr.230/2006, în care se stipulează că responsabilitatea gestionării serviciului de iluminat public la nivelul unităţilor administrativ-teritoriale, intră în competenţa exclusivă a autorităţilor administraţiei locale.

 În urma dezbaterilor, Comisia a hotărât, cu unanimitate de voturi, avizarea negativă a proiectului de lege.



În raport de obiectul şi conţinutul său, proiectul de lege face parte din categoria legilor ordinare. 

   SECRETAR,

